เพิ่มเงินดาวน์บ้านดับร้อนอสังหาฯ
ทอล์ก ออฟ เดอะ ทาวน์ ในขณะนี้คือเกิดฟองสบู่ในธุรกิจอสังหาริมทรัพย์แล้วหรือยัง บางคนว่า ร้อนแรงแต่ยังไม่ร้ายแรง บางคนว่า เกิดขึ้นแล้ว
27 มี.ค. 2556

ทอล์ก ออฟ เดอะ ทาวน์ ในขณะนี้คือเกิดฟองสบู่ในธุรกิจอสังหาริมทรัพย์แล้วหรือยัง บางคนว่า ร้อนแรงแต่ยังไม่ร้ายแรง บางคนว่า เกิดขึ้นแล้ว
สมาคมสินเชื่อที่อยู่อาศัย จัดสัมมนาในหัวข้อ “Hot Money เงินทะลักเข้าไทย ผลกระทบเศรษฐกิจและอสังหาริมทรัพย์” เพื่อระดมความคิดเห็นและหาทางรับมือ
กิตติ พัฒนพงศ์พิบูล ประธานสมาคมสินเชื่อที่อยู่อาศัย กล่าวว่า แม้ขณะนี้จะยังไม่กังวลว่าภาคอสังหาริมทรัพย์จะเกิดภาวะฟองสบู่ เพราะอสังหาริมทรัพย์ที่ขยายตัวสูงมากเป็นผลมาจากปัญหาน้ำท่วม ทำให้อสังหาริมทรัพย์ที่เคยชะลอลง กลับมามีกำลังซื้อสูงอย่างต่อเนื่อง
ประกอบกับนโยบายขึ้นค่าแรงขั้นต่ำ 300 บาท และโครงการลงทุนภาครัฐ 2 ล้านล้านบาท ที่ต่อเนื่อง 7 ปี ทำให้กำลังซื้อของผู้บริโภคมากขึ้น ส่งผลให้สินเชื่อที่อยู่ใหม่ในปีนี้น่าจะขยายตัวได้ถึง 15% 
“ยอมรับว่ามีเงินร้อนไหลเข้ามามีผลกระทบต่อภาคอสังหาริมทรัพย์บ้าง แต่ไม่มาก เพราะส่วนใหญ่จะเข้ามาลงทุนในตลาดพันธบัตรและตลาดหุ้นเป็นหลัก ดังนั้นภาครัฐควรมีมาตรการที่ดูแลชัดเจน เพื่อป้องกันปัญหาฟองสบู่ที่อาจเกิดขึ้นในอนาคตได้”
กิตติ เสนอให้ธนาคารแห่งประเทศไทย (ธปท.) เพิ่มสัดส่วนการวางเงินดาวน์ จากปัจจุบันที่กำหนดไว้ที่ 5-10% ของราคาบ้านเป็น 20% สำหรับบ้านหลังแรกและคอนโดมิเนียมแรก 
เพิ่มเป็นเงินดาวน์เป็น 30% สำหรับบ้านหลังที่สอง เพื่อชะลอความร้อนแรงของภาคอสังหาริมทรัพย์
กิตติ เสนอว่า หากมีการประกาศใช้ก็ควรมีระยะเวลาให้ผู้ประกอบการได้ปรับตัวก่อน 6-12 เดือน 
ด้าน เมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธปท. กล่าวว่า ภาพรวมภาคอสังหาริมทรัพย์ในขณะนี้ยังไม่มีสัญญาณฟองสบู่ แม้ว่า ธปท.จะจับตาการเติบโตของอสังหาริมทรัพย์ในบางพื้นที่ เช่น ในต่างจังหวัดบางจังหวัด ที่ราคาปรับสูงขึ้นเร็วบ้าง แต่ก็ยังไม่ได้มีภาวะน่าห่วงจะเกิดฟองสบู่ เพราะเงินทุนต่างชาติไม่ได้ไหลเข้ามาในภาคอสังหาริมทรัพย์ 
อย่างไรก็ตาม ไม่สามารถบอกได้ว่า ธปท.จะมีมาตรการอะไรออกมาดูแลภาคอสังหาริมทรัพย์หรือไม่ แต่ก็ยอมรับว่าดูมาตรการต่างๆ ไว้หลายมาตรการ
เตรียมรับมือกันไว้ได้...